Πρόταση απόφασης του Συμβουλίου σχετικά με τη χορήγηση συμπληρωματικής μακροοικονομικής χρηματοδοτικής ενίσχυσης στην Ουκρανία (95/C 164/07) COM(95) 195 τελικό - 95/0118(CNS)

(Υποβλήθηκε από την Επιτροπή στις 18 Μαΐου 1995)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση που υπέβαλε η Επιτροπή, μετά από διαβούλευση με τη νομισματική επιτροπή,

τη γνωμοδότηση του Ευρωπαϊκού Κοινοβουλίου,

Εκτιμώντας:

ότι η Ουκρανία έχει αναλάβει την υλοποίηση θεμελιωδών πολιτικών και οικονομικών μεταρρυθμίσεων και καταβάλλει σημαντικές προσπάθειες για την εφαρμογή ενός οικονομικού συστήματος που θα βασίζεται στην οικονομία της αγοράς 7

ότι η Ουκρανία και η Ευρωπαϊκή Ένωση υπέγραψαν συμφωνία συνεργασίας η οποία θα βοηθήσει την ανάπτυξη μιας σχέσης πλήρους συνεργασίας 7

ότι οι ουκρανικές αρχές ζήτησαν από τους διεθνείς χρηματοδοτικούς οργανισμούς, την Κοινότητα και άλλους διμερείς χορηγούς την παροχή χρηματοδοτικής συνδρομής 7

ότι η Ουκρανία συμφώνησε με το Διεθνές Νομισματικό Ταμείο (ΔΝΤ) τη σύναψη συμφωνίας stand-by και δεύτερη χρηματοδότηση από το «μηχανισμό συστημικής μετατροπής» για τη στήριξη ενός εκτεταμένου προγράμματος διαρθρωτικών και μεταρρυθμιστικών μέτρων 7 ότι οι διευκολύνσεις αυτές οι οποίες ανέρχονται σε 1,9 δισεκατομμύρια δολάρια Ηνωμένων Πολιτειών της Αμερικής περίπου εγκρίθηκαν από το διοικητικό συμβούλιο του ΔΝΤ στις 7 Απριλίου 1995 7 ότι η Παγκόσμια Τράπεζα αναμένεται να χορηγήσει το 1995 στην Ουκρανία δάνειο μακροοικονομικής προσαρμογής ύψους 600 εκατομμυρίων δολαρίων περίπου 7

ότι, παρά τους χρηματοδοτικούς πόρους που ενδέχεται να χορηγηθούν από το ΔΝΤ και την Παγκόσμια Τράπεζα, απομένουν προς κάλυψη χρηματοδοτικές ανάγκες για το 1995, ώστε να υποστηριχθεί η προσπάθεια επίτευξης των στόχων που έχουν τεθεί στο πλαίσιο του κυβερνητικού μεταρρυθμιστικού προγράμματος 7 ότι, μετά την αναδιάταξη του χρέους προς τη Ρωσία και το Τουρκμενιστάν, το προς κάλυψη έλλειμμα μειώνεται σε 900 εκατομμύρια δολάρια 7 ότι αναμένεται να συνεισφέρουν, επίσης, σε σημαντικό βαθμό οι Ηνωμένες Πολιτείες και η Ιαπωνία 7

ότι, με την απόφαση 94/940/ΕΚ (1), το Συμβούλιο ενέκρινε τη χορήγηση μακροοικονομικής ενίσχυσης προς την Ουκρανία ύψους 85 εκατομμυρίων Ecu κατ' ανώτατο όριο 7 ότι, εντούτοις, απαιτείται περαιτέρω επίσημη υποστήριξη για να ενισχυθεί το ισοζύγιο πληρωμών, να σταθεροποιηθεί η συναλλαγματική θέση και να διευκολυνθούν οι αναγκαίες διαρθρωτικές προσαρμογές της χώρας 7

ότι οι ουκρανικές αρχές έχουν αναλάβει δέσμευση να συνεχίσουν με ταχείς ρυθμούς την εφαρμογή του προγράμματος ενεργειών για το κλείσιμο των εγκαταστάσεων πυρηνικής ενέργειας του Τσερνομπίλ μέχρι το 2 000, σύμφωνα με τις λεπτομέρειες εφαρμογής του προγράμματος που υποστηρίζεται από την ομάδα των επτά και την Ευρωπαϊκή Ένωση 7

ότι η χορήγηση ενός συμπληρωματικού μακροπρόθεσμου κοινοτικού δανείου προς την Ουκρανία αποτελεί το ενδεικνυόμενο μέτρο για την ελάφρυνση των εξωτερικών χρηματοοικονομικών υποχρεώσεων της χώρας 7

ότι η διαχείριση του κοινοτικού δανείου θα πρέπει να ανατεθεί στην Επιτροπή 7

ότι για την έκδοση της παρούσας απόφασης η συνθήκη δεν προβλέπει άλλες εξουσίες από εκείνες που ορίζονται στο άρθρο 235,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα χορηγεί στην Ουκρανία μακροπρόθεσμη δανειακή διευκόλυνση ανώτατου ύψους 220 εκατομμυρίων Ecu σε κεφάλαιο και μέγιστης διάρκειας 10 ετών, ώστε να επανέλθει το ισοζύγιο πληρωμών σε ανεκτά επίπεδα, να ενισχυθούν τα συναλλαγματικά αποθέματα της χώρας και να διευκολυνθούν οι αναγκαίες διαρθρωτικές προσαρμογές της χώρας 7

2. Για το σκοπό αυτό η Επιτροπή εξουσιοδοτείται να δανειστεί, εξ ονόματος της Ευρωπαϊκής Κοινότητας, τα αναγκαία κεφάλαια τα οποία θα διατεθούν στην Ουκρανία υπό μορφή δανείου.

3. Η Επιτροπή διαχειρίζεται το δάνειο αυτό σε στενή συνεργασία με τη Νομισματική Επιτροπή κατά τρόπο που να συμβιβάζεται με τις συμφωνίες που συνάφθηκαν μεταξύ της Ουκρανίας και του ΔΝΤ.

Άρθρο 2

1. Η Επιτροπή εξουσιοδοτείται να διαπραγματευθεί με τις ουκρανικές αρχές, μετά από διαβούλευση με τη Νομισματική Επιτροπή, τους όρους οικονομικής πολιτικής που συνοδεύουν το δάνειο. Οι όροι αυτοί πρέπει να συμβιβάζονται με τις συμφωνίες που αναφέρονται στο άρθρο 1 παράγραφος 3.

2. Η Επιτροπή ελέγχει κατά τακτά χρονικά διαστήματα, σε συνεργασία με τη Νομισματική Επιτροπή και σε στενό συντονισμό με το ΔΝΤ, εάν η οικονομική πολιτική της Ουκρανίας συμβαδίζει με τους στόχους του παρόντος δανείου και εάν πληρούνται οι σχετικοί όροι.

Άρθρο 3

1. Το δάνειο αυτό θα διατεθεί στην Ουκρανία σε δύο δόσεις. Η πρώτη δόση δεν θα εκταμιευθεί πριν από την πάροδο ενός τριμήνου από την εκταμίευση του δανείου ύψους 85 εκατομμυρίων Ecu που εγκρίθηκε με την απόφαση 94/940/ΕΚ του Συμβουλίου, σύμφωνα με τις διατάξεις του άρθρου 2 και σε συνάρτηση με την πρόοδο της εφαρμογής της συμφωνίας stand-by που έχει συμφωνηθεί με το ΔΝΤ.

2. Σύμφωνα με τις διατάξεις του άρθρου 2, η δεύτερη δόση θα εκταμιευθεί σε συνάρτηση με ικανοποιητικά αποτελέσματα κατά την εφαρμογή της συμφωνίας stand-by και όχι νωρίτερα από την πάροδο ενός τριμήνου από την καταβολή της πρώτης δόσης.

3. Τα κεφάλαια θα καταβληθούν στην Εθνική Τράπεζα της Ουκρανίας.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1 διενεργούνται βάσει της ίδιας τοκοφόρου ημερομηνίας και δεν συνεπάγονται για την Κοινότητα ούτε μετατροπή των προθεσμιών λήξης τους, ούτε ανάληψη κινδύνου συναλλάγματος ή επιτοκίου, ούτε την ανάληψη οποιουδήποτε άλλου εμπορικού κινδύνου.

2. Εάν η Ουκρανία το ζητήσει, η Επιτροπή λαμβάνει τα αναγκαία μέτρα προκειμένου να συμπεριληφθεί στους όρους του δανείου ρήτρα πρόωρης εξόφλησης και να εξασφαλισθεί η δυνατότητα εκτέλεσής της.

3. Με την υποβολή σχετικού αιτήματος εκ μέρους της Ουκρανίας, και εφόσον οι περιστάσεις επιτρέπουν τη μείωση του επιτοκίου των δανείων, η Κοινότητα μπορεί να προβεί στην αναχρηματοδότηση όλων ή μέρους των αρχικών δανειοληψιών ή στην αναπροσαρμογή των χρηματοδοτικών όρων τους. Οι πράξεις αναχρηματοδότησης ή αναπροσαρμογής διενεργούνται σύμφωνα με τους προβλεπόμενους στην παράγραφο 1 όρους και δεν έχουν ως αποτέλεσμα την παράταση της μέσης διάρκειας των σχετικών δανειοληψιών ή την αύξηση του ποσού του κεφαλαίου, υπολογιζομένου βάσει των τρεχουσών συναλλαγματικών ισοτιμιών, που οφείλεται κατά την ημερομηνία της αναχρηματοδότησης ή της αναπροσαρμογής.

4. Όλα τα έξοδα που συνεπάγεται για την Κοινότητα η σύναψη και η εκτέλεση των πράξεων που προβλέπονται στην παρούσα απόφαση επιβαρύνουν την Ουκρανία.

5. Η νομισματική επιτροπή ενημερώνεται για την πορεία των πράξεων που αναφέρονται στις παραγράφους 2 και 3 τουλάχιστον μία φορά το χρόνο.

Άρθρο 5

Τουλάχιστον μία φορά το χρόνο, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση στην οποία περιέχεται αξιολόγηση σχετικά με την εφαρμογή της παρούσας απόφασης.

(1) ΕΕ αριθ. L 366 της 31. 12. 1994, σ. 32.